Papersnake/gushiwen huggingface dataset:
龙江山平远楼
卢琦（元代）

龙江居人稠，市井若城邑。陈君作江楼，尘杂不相及。

身閒千虑遣，日驻万境集。群峙两岸山，一一如拱揖。

大海东南流，海气日呼吸。长桥亘百丈，层塔崇七级。

微茫认岛屿，旷荡辨原隰。潮声山外寒，岚气屋中湿。

古寺烟钟来，遥浦渔艇入。霜晴凫雁浴，月白蛟螭泣。

宾朋事幽讨，觞咏属佳什。蹇予簿书烦，乃受升斗絷。

公馀强登眺，诗思转羞涩。江空岁年晚，日夕天风急。

行藏我何心，倚阑还伫立。
廛居十首
明本（元代）

足迹无端遍海涯，现成山水不堪誇。市廛既可藏吾锡，城郭何妨著我家。

四壁虚明连栋月，数株红白过墙花。见闻不假存方便，只么随缘遣岁华。
鱼骨鹤
庄天锡（清代）

残绘雕成玉羽姿，由来华表见应希。长忘海国堪潜泊，何意雷门可击飞。

丙穴才离胎已蜕，兰岩初化事全非。素书未附栖阆苑，不得遗鲜载竹归。
送衣还石泓弟 其二
张埴（宋代）

所不贷人惟世道，最无穷处是天机。昂藏池上霜枫树，寒冷年年著锦衣。
传言玉女 仲秋怀妹
赵承光（清代）

淅沥商飙，点点芦花飞雪。玉箫何处，又听砧声彻。

独倚南楼，迢递雁行离别。满目青山，一轮明月。

露冷中庭，络纬墙阴凄切。无那衔杯，衷曲凭谁说。

好景良辰，但总是、肠如结。聊寄冰纨，漫歌新阕。
游安乐山
鲁某（宋代）

苔径傍岩斜，林间是道家。
夜潭鱼戏月，春地鹿眠花。
营佳城庄
黄衷（明代）

松柏萧森更郁葱，卜从端在若堂东。万家谩有通侯邑，一亩徒营宿草宫。

灵鹤有人闻独语，箨龙先雨报成丛。老儿读罢泷冈表，不觉如泉涕泪红。
和孙端叟寺丞农具十五 其十一 牛衣
梅尧臣（宋代）

覆牛畏严霜，爱之如爱子。朔风吹栏牢，禦冻赖苴枲。

恶薄将异鞯，贫栖乃同被。重畜不忘劬，老农非可鄙。
与瀼溪邻里
元结（唐代）

昔年苦逆乱，举族来南奔。日行几十里，爱君此山村。

峰谷呀回映，谁家无泉源。修竹多夹路，扁舟皆到门。

瀼溪中曲滨，其阳有闲园。邻里昔赠我，许之及子孙。

我尝有匮乏，邻里能相分。我尝有不安，邻里能相存。

斯人转贫弱，力役非无冤。终以瀼滨讼，无令天下论。
道傍小憩观物化
杨万里（宋代）

蝴蝶新生未解飞，须拳粉湿睡花枝。
後来借得风光力，不记如痴似醉时。
郡斋水阁闲书·车轩
文同（宋代）

平湖静处朱阁，垂柳深中画桥。
隐几香烟露湿，投竿衣带风飘。
白水桥断碑
张祁（宋代）

出郭悠悠信马蹄，荒烟衰草不胜悲。
江南旧事无人记，时有龟趺载断碑。
偈颂六十七首 其十六
释原妙（宋代）

忘却当年密授句，枉教一众吃辛苦。夜来枕上忽忆著，年年五月黄梅雨。
访周子吁小酌水木轩
皇甫汸（明代）

爱尔官斋里，居然隐者同。远山当户入，瀑水隔溪通。

蔓草牵风碧，薇花坠雨红。故园经乱后，翻不似南中。
念奴娇·寻幽览胜
沈端节（宋代）

寻幽览胜，凭危栏、极目风烟平楚。自笑飘零惊岁晚，欲挂衣冠神武。芳甸时巡，醉乡日化，庭实名花旅。阆风蓬顶，自来不见烽戍。宴罢玉宇琼楼，醉中都忘却，瑶池归路。俯瞰尘寰千万落，渺渺峰端栖雾。群玉图书，广寒宫殿，一一经行处。相羊物外，旷怀高视千古。
和程泰之阁学咏雪十二题·嘲雪
袁说友（宋代）

浪走娇儿意却痴，长安饿客最忧时。
尤怜甲士寒侵骨，十万边兵政有辞。
题管建初山人游玄岳卷
胡应麟（明代）

龙峤千盘雾色开，中天何处蹑崔嵬。遥峰恍入飞仙户，列岫高悬上帝台。

倚杖祝融云自起，题诗天柱月频来。风前绛节如相问，为拾瑶华寄草莱。
游皋亭山 其一
朱枫（清代）

忆别皋亭去，游踪久寂寥。十年孤艇子，又泊半山桥。

坞竹寒逾翠，崖霜晓未消。闲心皆可乐，木叶下萧萧。
再别郑叔友兼寄方次云
黄公度（宋代）

鞍马侵三伏，萍蓬寄一身。
及秋归计早，到日附书频。
炎岭休长客，清漳有故人。
过逢如问信，为道各埃尘。
题祝少卿西山暮景图
夏原吉（明代）

少卿卓荦人中英，襟怀万顷涵秋清。夙承鹗荐典郡牧，十年坐镇滁阳城。

滁阳四面山如玉，矗矗西山更奇独。根盘九地骇潜龙，势入层霄遏飞鹜。

少卿阅罢天闲驹，簿书不挠公堂虚。捲帘静对西山坐，夕阳正在山之隅。

红光闇淡照岩谷，翠色冥濛覆林麓。林边散乱樵负薪，岩畔纵横牧骑犊。

须臾牧去樵歌杳，翠敛红销山静悄。鸟旋松顶待归云，云护松窝邀宿鸟。

吁嗟此景世岂多，匡庐泰华徒嵯峨。少卿游宦此瞻眺，桑榆触目情如何。

我知少卿有高致，不学区区流俗计。西山暮景虽时看，报国丹心逾自励。

况今正际雍熙日，硕德耆英蒐用急。少卿素行简宸衷，肯放长歌考槃什。

愿言晚节多康宁，致君尧舜安斯氓。千年汗简留芳名，西山亦尔增光荣。
代谭时英宪副作谭湖州人也
苏葵（明代）

巴流百折浑东注，五两风高逐流去。楚云截断相思情，极目吴山在何处。

射鸭堂深荫楝花，挂罾湖浅多鱼虾。紫袍金带束高阁，翻觉少年生计差。
仲春摄太仆卿祭马祖宿斋城外作
强至（宋代）

一年四出国门西，今喜春郊散马蹄。
晴日自随河面动，宿云仍傍柳梢低。
斋宫得句还挥笔，乡国寻芳忆杖藜。
承祀九卿犹假摄，不应巧宦至通闺。
沁园春 用韵追和邱琼台责高宗杀武穆
丁之翘（清代）

狱决风波，功隳沙漠，往事堪哀。当朱仙兵进，犁庭指日；

却因何故，叠召金牌。桧纵营谋，俊虽党恶，皆以昏庸种祸胎。

思恢复、叹十年之力，一旦成灰。

吾为探出私怀。恐驾返徽钦忌且猜。任中原躏蹂，姑为退避；

淮南猖獗，慢自延挨。内溃奸徒，外讧强敌，义士忠臣安在哉？

罪之首、出皋亭降表，恨与山堆。
庚午三月五日朱尚书席上醉歌
师严（宋代）

天风浩荡何处来，荆南府中好春酒。
我公此日盛宾佐，但饮无春问升斗。
座中十万无下筹，乌帽朱衣马牛走。
好舞清歌如有神，翠烂金明各回首。
人生行乐须壮年，小人再拜为主寿。
满堂泪落起挽须，临馈三叹成郁纡。
干戈未定郡国破，乱臣贼何代无。
主忧臣辱坐感激，忍对花鸟调欢娱。
近闻士卒愿一战，猛气正倚风尘粗。
丈夫行事动千古，快意一饱非雄图。
自笑
于石（宋代）

归来更读十年书，自笑今吾即故吾。
栗里溪山晋处士，桐江风月汉狂奴。
种梅添得诗多少，爱菊何拘酒有无。
随分生涯聊尔耳，门前应免吏催租。
贺赵礼部得祠二首
释善珍（宋代）

帝赐琳宫散吏名，寄声黄合谢弓旌。
琴招野客持杯听，棋看痴弓覆局争。
燕颔终当飞食肉，蛾眉最忌美倾城。
晴空万里君知不，苍狗白云常变更。
拟古诗三十首 其六 阮嗣宗
弘历（清代）

欢聚离别端，繁华憔悴根。富贵岂不重，更有重者存。

苟非乔羡质，失路徒悲辛。高奔速人老，忧怀托藻言。
鉴湖晚归
张伯玉（宋代）

会稽太守无事时，缓带长作渔樵嬉。
大航平榻引宾从，谈笑晚从湖上归。
湖边居望而簇簇，湖岸花木情依依。
环峰晻霭天四垂，渌水荡漾双红旗。
城头叠角已平西，船上樽西含余辉。
冷风徐引江鹄飞，白云回首清猿啼。
渔讴菱棹烟火微，使人却厌千骑随。
归来楼阁上灯后，时觉天风清满衣。
至温州
文天祥（宋代）

万里风霜鬓已丝，飘零回首壮心悲。
罗浮山下雪来未，扬子江心月照谁。
只谓虎头非贵相，不图羝乳有归期。
乘潮一到中川寺，暗读中兴第二碑。
寒食日答李公择三绝次韵
苏轼（宋代）

従来苏李得名双，只恐全齐笑陋邦。
诗似悬河供不办，故欺张籍陇头泷。
簿书鼛鼓不知春，佳句相呼赖故人。
寒食德公方上冢，归来谁主复谁宾。
巡城已困尘埃眯，执朴仍遭虮虱缘。
欲脱布衫携素手，试开病眼点黄连。
（来诗谓仆布衫督役。
）
再次前韵二首 其二
王庭圭（宋代）

毛公过我竹间堂，赠我新诗敌夜光。盛德自为南土秀，清风何羡北窗凉。

漳江日落人争渡，古寺僧归月上廊。挥麈细谈家世事，时材无复数真长。
戏次居仁见寄韵
李彭（宋代）

长芦老人半圣号，眉毛不惜为谈空。静委耽禅如缚律，悬知选佛胜封公。

影沉寒水雁无意，春入幽园花自红。欲向池阳参百问，却惭勾贼乱家风。
庚戌五月十三夜梦侍读先生枕上成诗
牛谅（元代）

出使艰虞万里同，归期日日待秋风。
宁知永诀蛮江上，才得相逢客梦中。
岸帻尚看头似雪，掀髯犹觉气如虹。
起来抆泪凭阑久，落月啼鏚绕殡宫。
秋郊
李廌（宋代）

郊原千里望，好是暮秋时。
欲尽登临兴，惟应杖屦宜。
鹗鵰方得意，燕雀彼焉知。
黄犬苍鹰去，谁家年少儿。
送春
释居简（宋代）

历头恰恰三月小，销减欲去未行春。祖帐不知春去处，清苕拍拍柳晶晶。
次东坡先生韵 其五
张孝祥（宋代）

朝发方良矶，莫宿白水湾。宽作一月程，须见江南山。
次韵徐念道琼台泂酌亭两绝 其一
李光（宋代）

笙箫杳渺鹤徘徊，嬴女时应下玉台。莫问三山在何许，更寻方丈与蓬莱。
示胜业寺长老有馀 其二
邹浩（宋代）

八桂苍苍湘水南，师乡我客饱曾谙。五年不见今年见，犹得寒炉一夜谈。
过邻曲
陆游（宋代）

黄云卷尽绿针齐，夏木阴阴满古堤。
耆老往来无负戴，比邻问道有提携。
暑天渐近便餐酪，吴俗相传尚鱠齑。
共喜丰年多乐事，扶归先判醉如泥。
瑞鹧鸪·城头月落尚啼乌
苏轼（宋代）

寒食未明至湖上。太守未来，两县令先在。

城头月落尚啼乌。朱县红船早满湖。鼓吹未容迎五马，水云先已漾双凫。
映山黄帽螭头舫，夹岸青烟鹊尾炉。老病逢春只思睡，独求僧榻寄须臾。
子陵祠
汪义荣（宋代）

四皓逃秦终翼惠，伯夷避纣亦归文。
先生岂是忘君者，最有维持汉鼎勋。
访寒梅（江梅引·四之二）
洪皓（宋代）

春还消息访寒梅。赏初开。梦吟来。映雪衔霜、清绝绕风台。可怕长洲桃李妒，度香远，惊愁眼，欲媚谁。

曾动诗兴笑冷蕊。效少陵，惭下里。万株连绮。叹金谷、人坠莺飞。引领罗浮、翠羽幻青衣。月下花神言极丽，且同醉，休先愁，玉笛吹。
睡醒
孙琮（清代）

霜寒树鸦啼，月斜人梦醒。梅花纸窗西，照见数枝影。

溪山迹渐疏，朋酒情俱屏。清钟远林来，悠然发深省。
天长久词 其二
卢纶（唐代）

虹桥千步廊，半在水中央。天子方清暑，宫娃起夜妆。
成字说後与曲江谭君丹阳蔡君同游齐安
王安石（宋代）

据梧枝策事如毛，久苦诸君共此劳。
遥望南山堪散释，故寻西路一登高。
失调名
佚名（宋代）

凤楼帘卷鳌山对。
和邢惇夫秋怀十首
黄庭坚（宋代）

相如用全赵，留侯开有汉。
名登太山重，功略天下半。
让颇封韩彭，事成群疑泮。
天道当曲全，小智骜後患。
道室试笔
陆游（宋代）

浮云万事不到眼，千岁人间心尚孩。
屏风叠下看花落，扇子峡中闻雪来。
贺植心宇续弦
何其伟（明代）

银烛荧荧影动摇，乘鸾步月夜吹箫。桃夭风送香罗袜，兰梦时将入绛绡。

竹箨摧残春茁笋，荷衣褪尽夏生苗。巴歌敢拟华封祝，好与商瞿匹马骄。
送乡贡进士钱宗善馀庆吴时纬仲文吴克潜纲赴京会试 其一
陶宗仪（明代）

一从鼓箧见奇才，高步蟾宫折桂来。圣世设科罗俊彦，春闱较艺夺高魁。

柳阴系马深杯劝，江上扬帆急鼓催。此去定知逢庆会，奎光昨日烛三台。
因何吟
邵雍（宋代）

梅因何而酸，盐因何而鹹。
茶因何而苦，荠因何而甘。
香山
詹中正（宋代）

浪兀孤舟一叶轻，香山登步觉神清。
几多怪石全胜画，大半奇花不识名。
猿狖尽当吟里见，烟霞祗向眼前生。
官身未约重来此，酒满螺杯月正明。
游枋口
郑辕（唐代）

丹洞吐细泉，宛转苍苔里。凝碧时含光，流泄复如此。

谁知山下泉，来洗幽人耳。
红叶
罗隐（唐代）

不奈荒城畔，那堪晚照中。
野晴霜浥绿，山冷雨催红。
游子灞陵道，美人长信宫。
等闲居岁暮，摇落意无穷。
冬至夜，题瓜州口旅店壁上，怀汝阳令王青厓
苏履吉（清代）

昔年曾记此题诗，正值秋风报捷时。七载我犹惭骥伏，一官君己慰乌私。

重寻旧句尘封壁，再续新吟月照帷。最是师生联意气，何堪官辙各分驰。
将使有诗许移厨双溪次其韵
王炎（宋代）

莫春天气渐清和，枝上红稀地上多。
惟有松筠四时好，风枝雨叶绿婆娑。
送高邑佐伴贡入京用来韵十首 其五
成鹫（清代）

九重瑞日射彤云，万里天鸡到处闻。閒与侏离说声教，好教遗子受三坟。
恭闻诏书褒悼陈少阳赠官与一子恩泽赐缗钱五十万感涕四首 其一
李纲（宋代）

哀痛纶言洒帝章，赐金赠秩事非常。无心圣主如天地，著意奸臣极虎狼。

忠血他年应化碧，英魂今日已生光。先生愤懑诚昭雪，九死南迁岂自伤。
题徐昆球照二首 其一
陈爔唐（清代）

经营酒国住诗家，独立苍茫谱岁华。恨少一枝方竹杖，与君风雪探梅花。
感遇诗三十八首·其二
陈子昂（唐代）

兰若生春夏，芊蔚何青青。
幽独空林色，朱蕤冒紫茎。
迟迟白日晚，袅袅秋风生。
岁华尽摇落，芳意竟何成。
绣川道中
楼钥（宋代）

伏波莫作贾胡留，雨意垂垂未肯休。
不惮征衫有微湿，只愁平地又横流。
行人自厌冲泥苦，野老方当得意秋。
倦仆如何致千里，登天徒笑传鸣鸠。
咏高
孔平仲（宋代）

先以下为基，终当保不危。泰山雄地镇，北斗正天维。

敏手誇能赋，忠言愿听卑。百常登观阙，九仞揭旌旗。

木有迁莺集，墉惟射隼宜。举家何氏隐，双下李愔搥。

大比杨雄好，长同巽卦为。巍然望尧帝，卓尔仰宣尼。

羊肆犹陈义，皇坟或媲词。变更惊岸谷，丰稔阅京坻。

醉枕日三丈，词场桂一枝。金城横绝险，龙马出权奇。

已著名僧传，仍先国手棋。张弓聊抑尔，封岱更增之。

郢曲故难和，牙琴谁复知。楩楠凌远壑，鸿鹄漾晴曦。

汉祖兴邦日，商宗享国时。设科求德劭，巡狩问年耆。

容驷开门户，摩霄展羽仪。形容上麟阁，勋阀照鳌碑。

密勿云台议，揄扬崧岳诗。岩岩具瞻峻，那复叹隆墀。
入蜀记(节选)
陆游（宋代）

七月

十四日，晚，晴。开南窗观溪山。溪中绝多鱼，时裂水面跃出，斜日映之，有如银刀。垂钓挽罟者弥望，以故价甚贱，僮使辈日皆餍饫。土人云，此溪水肥，宜鱼。及饮之，水味果甘，岂信以肥故多鱼邪？溪东南数峰如黛，盖青山也。

八月

十四日，晓，雨。过一小石山，自顶直削去半，与余姚江滨之蜀山绝相类。抛大江，遇一木筏，广十余丈，长五十余丈。上有三四十家，妻子鸡犬臼碓皆具，中为阡陌相往来，亦有神祠，素所未睹也。舟人云，此尚其小者耳，大者于筏上铺土作蔬圃，或作酒肆，皆不复能入夹，但行大江而已。是日逆风挽船，自平旦至日昳才行十五六里。泊刘官矶，旁蕲州界也。儿辈登岸，归云：“得小径，至山后，有陂湖渺然，莲芰甚富。沿湖多木芙蕖，数家夕阳中，芦藩茅舍，宛有幽致，而寂然无人声。有大梨，欲买之，不可得。湖中小艇采菱，呼之亦不应。更欲穷之，会见道旁设机，疑有虎狼，遂不敢往。”刘官矶者，传云汉昭烈入吴尝杈舟于此。晚，观大鼋浮沉水中。

（八月）二十一日。过双柳夹，回望江上，远山重复深秀。自离黄，虽行夹中，亦皆旷远，地形渐高，多种菽粟荞麦之属。晚，泊杨罗，大堤高柳，居民稠众。鱼贱如土，百钱可饱二十口；又皆巨鱼，欲觅小鱼饲猫，不可得。

九月

九日，早，谒后土祠。道旁民屋，苫茅皆厚尺余，整洁无一枝乱。挂帆，抛江行三十里，泊塔子矶，江滨大山也。自离鄂州，至是始见山 。买羊置酒。盖村步以重九故，屠一羊，诸舟买之，俄顷而尽。求菊花于江上人家，得数枝，芬馥可爱，为之颓然径醉。夜雨，极寒，始覆絮衾。

十月

二十一日。舟中望石门关，仅通一人行，天下至险也。晚，泊巴东县，江山雄丽，大胜秭归。但井邑极于萧条，邑中才百余户，自令廨而下皆茅茨，了无片瓦。权县事秭归尉右迪功郎王康年、尉兼主簿右迪功郎杜德先来，皆蜀人也。谒寇莱公祠堂，登秋风亭，下临江山。是日重阴微雪，天气，复观亭名，使人怅然，始有流落天涯之叹。遂登双柏堂、白云亭。堂下旧有莱公所植柏，今已槁死。然南山重复，秀丽可爱。白云亭则天下幽奇绝境，群山环拥，层出间见，古木森然，往往二三百年物。栏外双瀑泻石涧中，跳珠溅玉，冷入人骨。其下是为慈溪，奔流与江会。余自吴入楚，行五千余里，过十五州，亭榭之胜无如白云者，而止在县廨听事之后。巴东了无一事，为令者可以寝饭于亭中，其乐无涯，而阙令动辄二三年，无肯补者，何哉？

二十三日，过巫山凝真观，谒妙用真人祠。真人即世所谓巫山神女也。祠正对巫山，峰峦上入霄汉，山脚直插江中。议者谓太、华、衡、庐，皆无此奇。然十二峰者不可悉见。

所见八九峰，惟神女峰最为纤丽奇峭，宜为仙真所托。祝史云：“每八月十五夜月明时，有丝竹之音，往来峰顶，山猿皆鸣，达旦方渐止。”庙后，山半有石坛，平旷。传云：“夏禹见神女，授符书于此。”坛上观十二峰，宛如屏障。是日，天宇晴霁，四顾无纤翳，惟神女峰上有白云数片，如鸾鹤翔舞徘徊，久之不散，亦可异也。祠旧有乌数百，送客迎舟。
句
成锐（宋代）

馨香虽有艳，栽植未逢人。
续游仙诗（六首）
马洪（明代）

河西昨夜见牛郎，说道天田未大穰。
八万三千修月户，多将玉屑当干粮。
雪中赠柳枝
李覯（宋代）

暖气来时柳眼新，一场冰雪更愁人。
要知真宰无诚信，取次东风未是春。
有所思
王贞白（唐代）

芙蓉出水时，偶尔便分离。自此无因见，长教挂所思。

残春不入梦，芳信欲传谁。寂寞秋堂下，空吟小谢诗。
陈季陵侍郎生日二首 其二
周孚（宋代）

圣世唐虞际，公才稷契间。清仍能律俗，直更不容奸。

比岁频分阃，今年定赐环。从来香案吏，合自广桑山。
游吴氏园
苏辙（宋代）

细雨作寒晴便暖，好风吹袂意初佳。
清池解洗春心热，红艳能添醉眼花。
紫竹暗生眠岫笋，山丹强比洛人家。
怜渠巧与闲官便，申退来游未觉赊。
贵阳雅颂二十四首同翠渠作 其十 禁约贪墨
祁顺（明代）

人心本真静，所欲乃异情。贪夫日割剥，溪壑何时盈。

有齿象焚身，吞饵鱼就烹。都台重国法，禁戒严且明。

化贪使为廉，四道归澄清。
眼儿媚·烟花丛里不宜他
辛弃疾（宋代）

烟花丛里不宜他。绝似好人家。淡妆娇面，轻注朱唇，一朵梅花。相逢比著年时节，顾意又争些。来朝去也，莫因别个，忘了人咱。
书庚戌秋事 其一
王世贞（明代）

传闻边马塞回中，候火甘泉极望同。风雨雕戈秋入塞，云霄玉几昼还宫。

书生自抱终军愤，国士谁讥魏绛功。北望苍然天一色，汉家高碣倚寒空。
九日留都瀛洲会集呈诸馆丈
于慎行（明代）

石渠仙署接朝阳，绮席秋开白玉堂。九日风烟吴禁苑，两都宾主汉词章。

城依双阙盘龙虎，池绕高台集凤凰。馆阁先朝多故事，群公勋业踵三杨。
户曹席上赠王进士宗沐
皇甫汸（明代）

少年献策承明后，遂见乘轺出汉关。司马新为巴蜀使，买臣初向会稽还。

江边路转通吴苑，天外霞标指越山。不是绛纱门下客，何由琼树一相攀。
拜新月
许德蘋（清代）

当头见新月，细步出帘拜。待得如镜圆，妾心方称快。
咏山泉
储光羲（唐代）

山中有流水，借问不知名。
映地为天色，飞空作雨声。
转来深涧满，分出小池平。
恬澹无人见，年年长自清。
缺题
丘云霄（明代）

轻云疏雨一时来，忽见荷花并𦷾开。睡起南薰情思懒，梦深遥过楚王台。
晚春客愁五绝
方回（元代）

老身何可病，客舍只宜晴。
晓鼎催煎药，窗间又雨声。
莲华峰法云即事五首 其二
刘弇（宋代）

莲华峰下莲华水，万古来从天北隅。客子会须成利涉，个中还得问津无。
贺王委发提举挂冠
姜特立（宋代）

明主尚书识履声，君持闽节复仪形。
八年可仕不谋禄，七秩及时斯引经。
肯把清名夸薄俗，只将厚德养修龄。
新诗祖送三千首，疏傅当时得宁馨。
送陈真谷赴邢州幕
家铉翁（宋代）

嗟余仗节五寒暑，岂不欲归迷归路。天涯获识我辈人，乃是三生林壑侣。

病身不死赖公药，僦屋无人因公户。萧然一身水上萍，惟公为我北道主。

前晨除书到里门，虽为公喜惜公去。明朝欲别更悽然，谁为我依有文度。

公身方健供时需，人生富贵在迟暮。衣锦归来定何年，我帆已落吴松浦。

再见便作来生期，临分哽咽不得语。
寄尹元佐
刘挚（宋代）

都城分袂下长淮，闻说灵槎犯斗回。天上夜蟾千里共，江南秋斗尺书来。

莫悲琴剑犹羁客，岂有英雄老俗埃。此去玉皇恩泽异，龙飞新榜看风雷。
翰林南阳叶公挽词三首 其二
胡宿（宋代）

献替依明主，周旋奉至公。直寻无枉道，方寸有孤忠。

耻在瓶罍罄，嗟深杼轴空。苍生犹未泰，夫子已先穷。
次韵梅影
洪咨夔（宋代）

白玉堂前绝世容，水晶帘薄透重重。
非仙非鬼树明灭，似梦似重花淡浓。
袜照晴波添缥缈，佩摇寒月欠{左王右冬}珑。
一番青子成阴后，却笑痴儿认旧踪。
关山月
储光羲（唐代）

一雁过连营，繁霜覆古城。胡笳在何处，半夜起边声。
品令 试茶
洪希文（元代）

旋碾龙团试。要着盏无留腻。＊云献瑞，乳花斗巧，松风飘沸。为致中情，多谢故人千里。泉香品异。迥休把寻常比。啜过惟有，自知不带，人间火气。心许云谁，太尉党家有妓。
锦江陪兵部郑侍郎话诗著棋
李洞（唐代）

落叶溅吟身，会棋云外人。海枯搜不尽，天定著长新。

月上分题遍，钟残布子匀。忘餐二绝境，取意铸陶钧。
兰阳八景诗
乌竹芳（清代）

重叠青峰映碧流，西来爽气一天秋。山光入眼明如镜，空翠袭人无限幽。
秋日西园 其一
释道潜（宋代）

日月更代显，光华难并留。昔人尚行乐，俯仰无暂休。

平居得君子，出处常相求。良辰援余臂，共作西园游。

极目瞰平野，缅然见苍洲。千林澹霁色，万韵生凉秋。

露华漙菊英，蔼蔼香可揉。参差间畦垄，芋栗森相俦。

绿蔓无芳姿，碧花茂牵牛。低回瞩篱落，树影环清流。

赏物志已谐，何用登蓬丘。
寄怀爱庭四兄
张佛绣（清代）

端居寡物役，遥夜屏纷虑。罢琴坐西轩，朗月出高树。

念我同生亲，迢遥隔云路。谁禁慕远怀，偏与清景遇。

关山无穷极，沧波安可渡。喜接良书音，春风三月暮。

离思落花前，纷纷已无数。瞥眼又残秋，芳草委繁露。

寒蛩床下鸣，鸿雁云端度。良会岂无期，岁月不肯驻。

俯仰何所言，恍然伤幽素。
答及甫见和二首
洪咨夔（宋代）

唤晴山鸟滑，辟暑水花明。
蜀隶绵犹重，吴侬葛自轻。
交情潘接魏，师法尹从程。
鹅鸭堪供客，多烦拗项烹。
自咏
陆游（宋代）

华发萧萧居士身，江头风雨折乌巾。
无人问字尤宜嬾，有吏徵租未是贫。
薄宦傥来难倚仗，旧交渐少每酸辛。
敲门且复寻僧话，要结他生物外因。
自咏
冯楫（宋代）

公事之馀喜坐禅，少曾将胁到床眠。虽然现出宰官相，长老之名四海传。
和商守西楼台雪霁
邵雍（宋代）

大雪初晴日半曛，高楼何惜上仍频。
数峰崷崒剑铓立，一水萦纡冰缕新。
昆岭移归都是玉，天河落后尽成银。
幽人自恨无佳句。景物从来不负人。
十世观音生辰六月二十六日二首 其一
释德洪（宋代）

十世为僧皆姓杨，死生游戏自隋唐。铁身自倒汝邪□，写字无为我道场。

异迹著于无量寿，慈风不减普昭王。两川显化人皆识，今日全身不掩藏。
即事
楼钥（宋代）

睡重不知晓，山高意得秋。
风来已落叶，潦去忽中洲。
幽閴素所愿，登临尽自由。
濒溪千万壑，何日上扁舟。
岁晏和何朗水韵二首 其二
释函是（明代）

扰扰劳生又到春，钟山投老倦蹄轮。乾坤有恨销穷腊，江汉无蹄问隙尘。

黑白异同今日梦，枯荣宠辱百年身。匡庐且纵陶潜酒，嬴得酡颜倚雪筠。
汉宫春·江月初圆
佚名（宋代）

江月初圆，正新春夜永，灯市行乐。芙蕖万朵，向晚为谁开却。层楼画阁。尽卷上、东风帘幕。罗绮拥，欢声和气，惊破柳梢梅萼。绰约。暗尘浮动，正鱼龙曼衍，戏车交作。高牙影里，缓控玉羁金络。铅华间错。更一部、笙歌围著。香散处，厌厌醉听，南楼画角。
翠湖杂咏 其十二 水云亭
周瑛（明代）

养鹤人何在，北园空此亭。树当原座绿，草傍故阶青。

近水长桥卧，小山怪石层。好诗吟未就，落日满疏棂。
次韵杜孟传送归剡
陈著（宋代）

天空地阔本无言，兔走乌飞自做年。
老景光阴炊黍外，客窗风雨酿梅前。
事随笑去户门福，诗为别来朋友贤。
河水洋洋山杳杳，一声归橹绿杨边。
书感
陆游（宋代）

壮岁功名妄自期，晚途流落鬓成丝。
临风画角晓三弄，酿雪野云寒四垂。
金锁甲思酣战地，皂貂裘记远游时。
此心炯炯空添泪，青史它年未必知。
念奴娇 看山如读画读画似看山为周栎园先生赋用曹顾庵韵二首 其一
陈维崧（清代）

青天粉本，是五丁所凿，自然图画。我识天公矜慎极，吮笔几曾轻下。

晴际添螺，昏时使墨，茜向朝霞借。烟丝雨发，直教染岱烘华。

我欲地缩千山，袖携五岳，点缀閒亭榭。一幅横披供眺望，便可于中耕稼。

非画非山，是看是读，饶舌都教罢。一身冷翠，此间三伏无夏。
江上吟
王恭（明代）

闲云悠悠水浩浩，二月江头看花早。画楫兰舟去复留，玉瓮银花奈倾倒。

兴来携妓入中流，急管青丝问楚讴。青青菱荇浮翠溆，两两鸳鸯贴远洲。

百年世事东流水，何似倾金长买醉。梁苑歌钟尽杳茫，茂陵松柏空憔悴。

酒酣山水忽忘形，何必沧浪歌独醒。更吹横笛望空阔，江枫寂历江山青。

茫茫仙岛无行路，清水黄尘不知处。欲向丹丘访羽人，身骑白鹤高飞去。
鹤冲天·晓月坠
冯延巳（五代）

晓月坠，宿云披，
银烛锦屏帏。
建章钟动玉绳低，
宫漏出花迟。
春态浅，来双燕，
红日初长一线。
严妆欲罢啭黄鹂，
飞上万年枝。
清源山房为晋江石申卿 其二
梁有誉（明代）

高人卜筑处，山水寂无喧。散帙夜焚蒳，带经时灌园。

窗中列岩岫，原上种兰荪。眷此多幽旷，空怜微尚存。
广陵述怀柬侯青甫孝廉
刘敦元（清代）

落拓浮生感倦游，当年明月忆扬州。三春花鸟南朝梦，一夜风扬北固楼。

宝镜飞尘窥鬓影，画桥擪管搅乡愁。兰成不合江关老，词赋何人与唱酬。
紫霞宫听南风操
张埴（宋代）

促丝历历行泛声，紫霞仙翁之为琴。
新声不合天地意。要写虞为吾民心。
嗟乎二十六真趣，久矣南风吹散去。
却令紫霞宫里翁，弹到今人未弹处。
思归八绝
胡寅（宋代）

上圣心唯赤子矜，庶邦可以佐军兴。
自书政拙催科考，今古舂陵复永陵。
观王文之所藏荆公帖
赵蕃（宋代）

余行江左路，曾涉蒋山椒。
野逸思乘蹇，仪型想冠貂。
帖窥藏五世，诗续咏前朝。
永日欣无斁，巾欹膝屡摇。
杂咏和湘东王诗三首 其三 冬宵
刘缓（南北朝）

不堪寒夜久，夜夜守空床。衣裾逐座褶，钗影近灯长。

无怜四幅锦，何须辟恶香。
送罗正之两浙提刑
秦观（宋代）

岂为鲈鱼忆故丘，东南昏垫赖良谋。
一封暮别云间阁，三组秋归海上州。
子政暂为都水使，千秋终作富民侯。
赠君一语君应笑，竞注江河本不流。
宝林寺
杜衍（宋代）

中怀无绊外缘閒，深掩禅扉客到难。胜景可曾飞锡去，好山多祇捲帘看。

昼升讲座天花落，夜步吟轩海月残。今日逢师堪论道，归心愁思一时宽。
过夹浦循转河至同里
徐庸（明代）

江流走西东，断岸分夹浦。石梁毁何年，涛浪自今古。

下有无底渊，神龙久为府。舟人罢撑篙，渔子但摇橹。

我船得风便，过此喜无阻。前临要津路，列栅连水浒。

虽云备盗贼，寔乃妨商贾。缘溪更寻汇，水浅隘沙土。

空将百尺牵，长年足辛苦。斜日到人家，腥风起鱼鼓。
病中三偈
范成大（宋代）

莫把无言绝病根，病根深处是无言。
丈夫解却维摩缚，八字轰开不二门。
沁园春 周茂兰血疏贴黄卷
吴湖帆（清代）

忠臣之魂，孝子之血，历劫不磨。叹朝野清流，粉身碎骨，阉奸钩叹，势恶刑苛。

缇骑横行，执香载道，怎奈盈腔义愤何。千秋恨，仗五人共命，抵住风波。

留他有子婆娑。疏一纸、书黄泪血和。伫指顶先枯，舌尖继裂，鼎湖一语，重费搓摩。

只此寥寥，十三行字，悲壮齐传正气歌。斑斓处，共苌弘化碧，招照山河。
三月三日登龙山
张九龄（唐代）

伊川与灞津，今日祓除人。岂似龙山上，还同湘水滨。

衰颜忧更老，淑景望非春。禊饮岂吾事，聊将偶俗尘。
山中口占三首
胡仲参（宋代）

饭罢呼僮旋煮茶，棋枰诗卷小生涯。
从今厌踏红尘路，多在山间少在家。
谷城逢杨评事
戴叔伦（唐代）

远自五陵独窜身，筑阳山中归路新。

横流夜长不得渡，驻马荒亭逢故人。
又次赵倅五日即事韵
韩淲（宋代）

水断浮梁地愈偏，山人不记艾花天。深林碍屋犹多竹，积翠满花无复萱。

蒸溽既难寻笔砚，荒凉岂易饮觥船。不因别乘离骚句，那得斯时有是言。
杂兴
陆游（宋代）

平生独何幸？命若与人谋。
疲懦逃深责，空疏得早休。
位卑轻得丧，迹远少恩雠。
莫怪归耕乐，文园久倦游。
度小桥
杨万里（宋代）

危桥度中半，深溪动人心。
欲返业至此，将进眩卞临。
已涉尚回顾，溪水知几深。
谁能大此桥？以安往来人。
建隆郊祀八首 其二 皇帝升降用《隆安》。
郊庙朝会歌辞（宋代）

步武舒迟，升坛肃祗。其容允若，于礼攸宜。
岩畔僧居
杨巍（明代）

岩畔疑无路，禅关向此分。金沙高映日，贝叶细翻云。

入定妨猿啸，焚香下鹤群。何时乘兴至，清磬月中闻。
送陈正德教谕常熟
牟巘（宋代）

此邦自是高阳里，陈太丘家好孙子。十年闭户养隽声，我先子后一时起。

前时送兄今送弟，綵衣拜亲亲为喜。人言昆令而季强，羡君清标如玉峙。

善和尚有千卷书，一一穷探亲夜几。新诗那更翻手成，便当拾芥取青紫。

小营甘旨束书去，且烦私淑青衿士。天公应念友于情，任国相望才尺咫。

苏州明白照两县，正好高吟清影里。吴江定作对床留，笑隔垂虹脍鲜鲤。

托好我已三世深，待老敢当二生侍。萧萧风雨起送客，万里飞鸿看双眦。

端明老子旧家声，一举先鞭从此始。
虞检校奉省相命南迓王御史十月舟过珠林承寄佳作依韵奉答
刘崧（元代）

瓜熟东湖日，长怀别故人。忽传舟楫近，先寄墨题新。

远候轻千里，幽居少四邻。几时持使节，来赏菊花春。
偈颂一百三十三首 其九十二
释居简（宋代）

雪溪一沤灭，辊入龙湫里。龙湫搅得浑，六月冻连底。

喝石岩前，菖蒲田里。痴人犹戽夜塘水。
宫词一百首
王叔承（明代）

二八佳人三五宵，仙风随幸广陵桥。分明记得《霓裳曲》，春梦微茫月影遥。
妇女之孝二十首·雍姬
林同（宋代）

可怜姬告母，父孰与夫亲。
能置此一问，未为愚妇人。
茫茫曲
贯休（唐代）

茫茫复茫茫，满眼皆埃尘。莫言白发多，茎茎是愁筋。

未达苦雕白，及达多不仁。浅深与高低，尽能生棘榛。

茫茫四大愁杀人。
共佳人守岁
刘绮庄（唐代）

桂华穷北陆，荆艳作东邻。残妆欲送晓，薄衣已迎春。

举袖争流雪，分歌竞绕尘。不应将共醉，年去远催人。
龙隐洞石壁玉立□门虚明目□江流□贯其中上□□□□如印泥然亦异矣暇日携家泛舟来游
朱晞颜（宋代）

翠壁峥嵘百仞雄，玉龙飞下水晶宫。禹门激浪纵三级，□□□云仅一弓。

银阙交辉天不夜，全鳞倒影水浮空。卷怀霖雨沈潜久，会有惊雷□岁丰。
安正阇梨求偈
释怀深（宋代）

黄叶止啼知即已，敲门瓦子亦休留。虚空讲得真经后，解笑当年石点头。
送刘从周教授
刘过（宋代）

凤阁鸾台次第留，此生何必为身谋。
工夫到易通三圣，洁白寺身第一流。
桑梓胸思如子少，萍蓬自叹此生浮。
还乡若有过从便，会尽人间只点头。
和章宰访祝子寿来青书院韵
徐元杰（宋代）

文昌因祖饯，郎宿问斋名。
枉驾一朝款，寒窗千载荣。
未花梅索赋，堪杖竹径行。
自得来青句，出泉不可清。
郊庙歌辞。祭太社乐章。舒和
佚名（唐代）

神道发生敷九稼，阴极乘仁畅八埏。

纬武经文隆景化，登祥荐祉启丰年。
池上早夏
白居易（唐代）

水积春塘晚，阴交夏木繁。
舟船如野渡，篱落似江村。
静拂琴床席，香开酒库门。
慵闲无一事，时弄小娇孙。
和邵观复见赠
黄公度（宋代）

诗才千丈清且嵬，笔力万牛挽不回。
平生用心有根柢，丱角指南得天才。
江西波澜浩如海，一派流落天南垓。
久谓升堂胔已哜，可是持鼓门过雷。
诗能穷人岂其理，人穷乃工於诗尔。
不妨俗眼自青白，第恐獠音无正始。
挽首谁能兄孔方，高谈直欲妻法喜。
眼高未伏下孔杨，渠肯碌碌数馀子。
我无寸长班俊髦，狐裘之傍羞緼袍。
所得虚名真画饼，劫来穷海试铅刀。
书生习气扫未尽，画诺闭门思和陶。
锥处囊中颖立见，君欲逃名何可逃。
君家故侯青门东，人物於今有祖风。
落拓一官姑吏隐，敏捷千首追诗翁。
何者蹄涔留尺鲤，未办斗水活蛟龙。
丈夫功业不嫌晚，政恐夫君甘养蒙。
樱桃
刘筠（宋代）

赤水分珠树，薰风送麦秋。
蜀都春气早，汉苑夏阴稠。
庙荐清和候，恩颁侍从流。
楚昭萍已剖，韩嫣弹争投。
沆瀣滋芳液，醍醐助品羞。
玉盘光宛转，全擬付歌喉。
临颍与贾学士夜坐
边贡（明代）

霁雨帘栊暮色澄，病来肢体坐难胜。十年尘土馀双鬓，万事悲难付一灯。

却对渚云瞻紫极，转怀江水说金陵。玉堂本是清寒地，可道官衔只似冰。
和祖道见致政王中允题壁
彭汝砺（宋代）

里巷参差一水间，水边相失复三年。旧题想见风规好，清隐传闻志尚贤。

道路尚能谈旧事，林泉宁复挂尘缘。迟回禄仕予真怯，不独无君郭外田。
次韵和三兄田家
韩维（宋代）

东皋雨新足，绿野对柴扉。
晴日风景旷，暮春草木肥。
好鸟依林响，疲牛望舍归。
饷妇散田陌，桑间人语稀。
陈行之风翰亭
浦鼎（明代）

缥亭人似玉堂仙，月肺云肝泻峡泉。词藻引毫归宝唾，笔花拖梦上蛮笺。

墨池暖涨桃花雨，书壁凉飘柿叶烟。气窄紫鳌清浅水，神游黄鹄泬寥天。

红鹅价博黄庭卷，白雪声和锦瑟弦。五凤文章天上待，三都词赋洛中传。

荷巾未逐秋风老，铁砚磨云已半穿。
峡中尝茶
郑谷（唐代）

蔟蔟新英摘露光，小江园里火煎尝。
吴僧漫说鸦山好，蜀叟休夸鸟觜香。
合座半瓯轻泛绿，开缄数片浅含黄。
鹿门病客不归去，酒渴更知春味长。
杂兴
利登（宋代）

我昔此园游，寒梅吐孤艳。
重来几何间，丛青倏以遍。
谁云花与叶，同树不相见。
次韵子瞻以红带寄王宣义
黄庭坚（宋代）

参军但有四立壁，初无临江千木奴。
白头不是折腰具，桐帽棕鞵称老夫。
沧江鸥鹭野心性，阴壑虎豹雄牙须。
鷫鷞作裘初服在，猩血染带邻翁无。
昨来杜鹃劝归去，更待把酒听提壶。
当今人材不乏使，天上二老须人扶。
儿无饱饭尚勤书，妇无复褌且著襦。
社瓮可漉溪可渔，更问黄鸡肥与癯。
林间醉著人伐木，犹梦官下闻追呼。
万钉围腰莫爱渠，富贵安能润黄垆。
寄题江山叶氏翠香亭
王柏（宋代）

小诗越境论交情，不见新亭句未精。
寄语主人犹缺典，梅花应恨不同清。
台
丁谓（宋代）

不效燕昭置，终贻子罕羞。
吴都矜四达，楚国炫三休。
好卜登春乐，无增累卵忧。
玄都有琼构，何日从真游。
秋夜听家季良志仁竹山居吟
张晋（清代）

空堂露下月影沉，秋风萧瑟吹竹林。吾家仲蔚发清兴，为我一竹山居吟。

横琴危坐意落落，对此已足开尘襟。韵逸调古喻者少，绝无促节兼繁音。

七弦了了俱可辨，高下清浊难相侵。白云绕指寒意重，石泉一泻秋山深。

何尝有类儿女语，直教折尽英雄心。羌予苦未谙勾拨，中含妙理知难寻。

况复频年困奔走，红尘岁月嗟骎骎。中肠谁能置冰炭，此心原不分古今。

何日山中结茅屋，壁间聊挂无弦琴。
期斯远不至登谿亭有怀并属云台刘先生三首
赵蕃（宋代）

戚戚重戚戚，有抱不自释。
问余何所忧，学道不早力。
悠悠复悠悠，头秃颔须白。
先对有遗言，朝闻死可夕。
矢诗道其怀，庶获师友益。
一春无日不饮遂作肺嗽效乐天体
李流谦（宋代）

生与酒俱生，长与酒俱长。
行时酒在樽，坐时酒在盎。
一日不举酒，一日收不放。
春来身无事，结客鏖胜赏。
南山叔新堤，西湖撑彩舫。
或飞名园盖，或祖都门帐。
大酌须淋淳，小酌犹酣畅。
家山忽入梦，江头问两桨。
友社惜我去，共和骊驹唱。
剧饮边昼夜，大似灌鼠壤。
不往愠眉须，好意难弃忘。
平生无肺病，因兹作微恙。
终夕劳喘呀，如吹竹筒样。
积痰动盈缶，嚥吐不停吭。
音奴更谒谏，浸恐伤府藏。
万里寄一身，节宣岂宜爽。
蒭荛不可遗，予心默云当。
饮食著圣经，观颐识爻象。
惯习未易夺，刚制乃所尚。
安装如键弩牙，又类遏溪涨。
稍稍撤觞斝，久之绝怅望。
肠枯与吻燥，但当吸瀣沆。
宵枕遂小康，其效疾影响。
遽言终止之，未敢保其往。
酒颂我文章，酒徒我钩党。
有时倚危楼，搔首独惆怅。
大药不可求，此物足凭仗。
阔谢匪沈酗，遗意觇佛彷。
下士闻道笑，识者眉睫上。
更欲买黄金，归铸杜康像。
登广陵栖灵寺塔
高适（唐代）

淮南富登临，兹塔信奇最。直上造云族，凭虚纳天籁。

迥然碧海西，独立飞鸟外。始知高兴尽，适与赏心会。

连山黯吴门，乔木吞楚塞。城池满窗下，物象归掌内。

远思驻江帆，暮时结春霭。轩车疑蠢动，造化资大块。

何必了无身，然后知所退。
句 其九
曾几（宋代）

不堪相背处，何况独归时。
浪淘沙（杜鹃花）
高观国（宋代）

啼魄一天涯。怨入芳华。可怜零血染烟霞。记得西风秋露冷，曾浼司花。

明月满窗纱。倦客思家。故宫春事与愁赊。冉冉断魂招不得，翠冷红斜。
水调歌头 其八 言怀
陶安（明代）

天地一开辟，日月几东西。古今气化无息，万物岂能齐。

春树珍禽韵巧，秋水红鳞影捷，松石伴幽栖。佳景与心会，得句或无题。

碧油幢，苍玉佩，紫金泥。明时文武，勋业我亦弃锄犁。

志在螭头直笔，道在床头古易，奏策济群黎。野鹤忽飞到，清梦绕山溪。
贾员外处见中书贾舍人巴陵诗集览之怀旧代书
独孤及（唐代）

海岸望青琐，云长天漫漫。十年不一展，知有关山难。
适逢阮始不，立马问长安。取公咏怀诗，示我江海澜。
暂若窥武库，森然矛戟寒。眼明遗头风，心悦忘朝餐。
大驾今返正，熊罴扈鸣銮。公游凤凰沼，献可在笔端。
系越有长缨，封关只一丸。冏然翔寥廓，仰望惭羽翰。
嘉会不我与，相思岁云殚。唯当袖佳句，持比青琅玕。
癸未至节以病晚起走笔戏书纪事排闷十首
方回（元代）

重报莺花信，谁司铁炭权。
更经三度节，即满六旬年。
豪动书千纸，穷难致一钱。
不忧无穴葬，惟喜有诗传。
见李苏州示男阿武诗，自感成咏
白居易（唐代）

遥羡青云里，祥鸾正引雏。自怜沧海伴，老蚌不生珠。
奉陪王德修登观海阁兼呈邑宰刘协
陈傅良（宋代）

观潮阁在东溟上，有客来登自华阳。
不道雪山通老柏，却看朝日上扶桑。
胜游气合两三郡，妙画家传晋二王。
后会不知谁与继，尔江吾海永相望。
辞别二亲
周叙（明代）

平生有壮志，不解儿女悲。兹晨出门去，忽复伤乖离。

所思别双亲，万里将远违。再拜辞膝下，涕泪交两颐。

去冬在京国，父书累见贻。为言老母病，衰羸殆难支。

念汝久不见，日夕长相思。感此发深叹，傍偟若无依。

恨不生羽翮，清风度郊圻。诘朝抗短疏，顿首叩皇扉。

陈乞暂归省，以慰臣母慈。圣王敦孝理，优诏特许归。

悯臣恳悃意，更赐驿传驰。圣恩诚浩荡，已志尚惊疑。

归来入里门，问讯从邻儿。答云近平复，踊跃喜无涯。

升堂展家庆，小试斑斓衣。童稚尽惊喜，欢声溢庭闱。

亲颜倍欣怿，顾问来何时。江湖多险艰，道路邈逶迤。

况兹雪霜候，恐复伤汝肌。起谢幸无恙，祗惭归省迟。

一荷父母庇，再荷明主知。剪烛坐深夜，开筵泛琼卮。

偕我弟与兄，献寿语嬉嬉。以兹晨夕间，定省得暂施。

于焉洽欢庆，庶用伸我私。岁序忽云改，东风振芳菲。

韶光不相待，王事有程期。促装复载道，欲去不忍辞。

亲故强我别，何堪共凄其。人生穹壤间，出处须合宜。

退当竭营养，进当思有为。我情两难即，徘徊欲何之。

浩歌向空碧，引睇浮云飞。
十二日诹吉受通议大夫告再书述怀二首 其二
岳珂（宋代）

五云瞻观阙，百印写纶丝。有愧陪貂尾，何功复雁踦。

精镠肦紫磨，实匪咏缁宜。圣德知难报，规铜笑白髭。
自归耕篆畦见村妇有摘茶车水卖鱼汲水行馌寄
舒岳祥（宋代）

种麦谁家妇，青裙皂角冠。
坐夫无燥湿，自小习艰难。
窠浅愁鸦窃，株成畏马残。
夜来新得雪，浊盎慰初寒。
赠严仓曹乞推命录
陈子昂（唐代）

少学纵横术，游楚复游燕。栖遑长委命，富贵未知天。

闻道沉冥长，青囊有秘篇。九宫探万象，三算极重玄。

愿奉唐生诀，将知跃马年。非同墨翟问，空滞杀龙川。
巴东峡口
范成大（宋代）

水宿频欹侧，徒行又险艰。
舟危神女峡，马瘦鬼门关。
照夜烧畲陇，缘云种笮山。
催成头雪白，休说鬓丝斑。
湖上晚瞩
宋祁（宋代）

湖平潦已收，清兴暂夷犹。
风舸时摇缆，眠凫自去洲。
荒藤依树老，残芡听波浮。
珍重芣山色，苍苍到暝楼。
杂诗绝句十七首
梅尧臣（宋代）

有虫托断葑，断葑日夕流。
不知止息处，随夫非自由。
送殷献臣北上
杨云鹏（元代）

毳锦模糊覆橐驼，骎骎征骑度沙陀。寒冲绝漠戎装重，夜绕中华汉梦多。

诗健每因横槊赋，曲豪长爱击壶歌。勒功会待平吴策，万仞西山尚可磨。
奉檄赴昭化比至蓬溪已日落矣以月色甚佳复行二十里始宿
常纪（清代）

行役敢辞劳，奔走自吾职。一鞭落照中，山城到昏黑。

谓当息鞍马，明月有佳色。流光万里同，淡致孤怀得。

去去踏素影，此意复何极。吾自爱清晖，讵为严程过。
詶史庶常可程
顾炎武（明代）

伊尹适有夏，太公之朝歌。吾侪亦此时，将若苍生何。

跨驴入长安，七贵相经过。不敢饰车马，资用防其多。

岂无取诸人，量足如饮河。顾视世间人，夷清而惠和。

丈夫各有志，不用相讥诃。君今寓高都，连山阻巍峨。

佳诗远寄将，建安激馀波。想见萧寺中，抱膝苦吟哦。

古人尚詶言，亦期相切磋。愿君无受惠，受惠难负荷。

愿君无倦游，倦游意蹉跎。
豸角山房诗
金幼孜（明代）

昔年振铎豸山阿，池馆阴阴閟绿萝。雨后翠微移榻近，春来芳草入帘多。

枢衣秀士听经退，载酒骚人问字过。江海只今思旧业，梦魂长绕剑津波。
题丹崖老人画册
戈涢（清代）

悬崖大石危欲裂，卧涧虬枝怒欲折。展卷大叫诧奇绝，先生使笔笔屈铁。

却下前溪势渐平，蒙茸芳草被堤生。有人负手逍遥立，上有黄鹂深树鸣。
吴知府挽诗三首
释宝昙（宋代）

千里频年别，人来数寄书。
旧题红叶处，犹记白头初。
薤露危如此，庭兰赋有馀。
摩挲东望眼，归泣向吾庐。
示寿宁长老如晓 其二
邹浩（宋代）

三关谁复识黄龙，大施门开振祖风。无限人天无限眼，一齐回向岭云中。
偈
释玄应（宋代）

今年六十六，世寿有延促。
无生火炽然，有为薪不续。
出谷与归源，一时俱备足。
奉陪颜使君修韵海毕东溪泛舟饯诸文士
皎然（唐代）

诸侯崇鲁学，羔雁日成群。外史刊新韵，中郎定古文。

菁华兼百氏，缣素备三坟。国语思开物，王言欲致君。

研精业已就，欢宴惜应分。独望西山去，将身寄白云。
明日夜雨陡凉，复次前韵呈时举
范成大（宋代）

幽怀青松独，直道黄杨闰。
懒从褦襶子，遮日千主进。
闭户友千载，脱简理秦烬。
秋热出意表，谁云法天运。
摧颓如铩翮，何暇卖余俊。
愿从青溪仙，飞下二千仞。
撇波啸长风，鏖暑陷其阵。
兹行病未能，暍卧何时振？
一雨忽破悭，江湖发封印。
天公如仲尼，亦念季路愠。
团扇未全疏，短檠差可近。
细字读蚕眠，揩眼眩灯晕。
明当呼我友，乘凉跋游轫。
赓诗代仆呐，非敢翫强韵。
绍兴壬子六月先公再被掖垣之命某时侍行自清
胡寅（宋代）

云归龙泽寺，风引墨池船。
谁识行藏妙，空惊岁序迁。
从行矜壮齿，抚事叹华颠。
约略人间世，耆僧亦怃然。
挽苏黄门子由 其二
王巩（宋代）

已矣东门路，空悲未尽情。交亲踰四纪，忧患共平生。

此去音容隔，徒多涕泪横。蜀山千万叠，何处是佳城。
挽辛宪若五首
徐元杰（宋代）

十载居间学，瓢泉映洁清。
陶潜黄菊趣，杜老白鸥盟。
云自无心出，春随有脚行。
知非古巴蜀，使指若为情。
徐大正闲轩
苏轼（宋代）

冰蚕不知寒，火鼠不知暑。
知闲见闲地，已觉非闲侣。
君看东坡翁，懒散谁比数。
形骸堕醉梦，生事委尘土。
早眠不见灯，晚食或欺午。
卧看毡取盗，坐视麦漂雨。
语希舌颊强，行少腰脚偻。
五年黄州城，不踏黄州鼓。
人言我闲客，置此闲处所。
问闲作何味，如眼不自睹。
颇讶徐孝廉，得闲能几许。
介子愿奉使，翁归备文武。
应缘不耐闲，名字挂庭宇。
我诗为闲作，更得不闲语。
君如汗血驹，转盼略燕楚。
莫嫌銮辂重，终胜盐车苦。
淀山寺在湖中
释居简（宋代）

千港乱流归，天沈影弗畦。远疑浮玉小，高步落星低。

旧日观潮雪，新来罢水犀。阑干凭月午，一眼碧玻璃。
满江红 寿卫生行之
段克己（宋代）

春色三分，犹未一、元宵才过。行乐处、软红香雾，未收灯火。杨柳乐头黄尚浅，梅花萼底红初破。待东风、吹绿满瀛洲，愁无那。无一物，为君贺。歌我志，君须和。问人生底事，必须奇货。好对青山倾白堕，休嗟事业违人些。怕他时、富贵逼人来，妨高卧。
题养正图六十首 其四十六 辟馆亲贤
弘历（清代）

弘文聚四部，时彦引六人。不惟研经史，政务兼咨询。

固宜贞观治，几与成康臻。
闰月二十日离玉山八月到余干易舟又二日抵鄱
赵蕃（宋代）

不见千株树，空留百尺台。
仙人定无有，行客自裴回。
更欲危栏倚，生嫌莫色催。
病僧多不出，门外长苍苔。
扇子诗
李石（宋代）

杨柳飞时春睡浓，老夫无力看春红。
一杯径尽卧禅榻，高下任意吹花风。
次韵和章子美对雪
杨亿（宋代）

破腊连空粉絮飘，离离一番长山苗。旗亭谁氏来沽酒，台笠何人去采樵。

背日旋依松涧积，迎风先傍药畦消。袁安此际偏无赖，独掩闲门对一瓢。
闲游
李建勋（唐代）

携酒复携觞，朝朝一似忙。马谙频到路，僧借旧眠床。

道胜他图薄，身闲白日长。扁舟动归思，高处见沧浪。
空明洞
王珏（宋代）

瑶草琪花半已空，洞门寂寂自春风。
千秋只鹤无时返，安得蓬莱有路通。
梅花喜神谱·大开一十四枝
宋伯仁（宋代）

五采会章服，汝服以垂教。
虎蜼宗庙器，于以象其孝。
墨池书院
李元若（明代）

闻说名家有墨池，喜今开对笔山奇。撑云倒影池塘里，错疑前峰洗笔时。
白发丧女师作
欧阳修（宋代）

吾年未四十，三断哭子肠。
子割病莫忍，屡痛谁能当。
割肠痛连心，心碎骨亦伤。
出我心骨血，洒为清泪行。
泪多血已竭，毛肤冷无光。
自然须与鬓，未老先苍苍。
冬至
文天祥（宋代）

书云今日事，梦破晓鸣钟。
家祸三生劫，年愁两度冬。
江山乏小草，霜雪见孤松。
春色蒙泉里，烟芜几万重。
中壘一首
苏籀（宋代）

更生倾侧四斥已，精诚所祈格天地。
著明深切安危机，同道萧周数人耳。
不容何病见君子，节义政应强国热，
倖卿权尹岂尝无，忠正得朋侥冒柅。
可怜孤直援又寡，恶恶如风力排诋。
汉皇听纳知其忠，左右侧目争摧圮。
亲亲公旅人莫比，按据春秋忧变异。
萧张鹨死正人空，挫奸救危宁畏忌。
勤勤请抑外家权，社稷安荣长久计。
二十余年列大夫，痛切皇舆难坐视。
当时不谓秦无人，异世知音诚叹企。
乱生祸重英杰资，无竞维人当树置。
绛侯博陆在岩廊，高武不复忧刘氏。
胡为一篑障江河，谏鼓屡鸣那得济。
浣溪沙 其二
钱斐仲（清代）

凉气吹帘烛泪消。金尊倾却冷香醪。黄昏时节最无聊。

多谢幽兰相伴住，重挑残焰读离骚。秋檐风雨正潇潇。
始自西山移寓江渚夜闻雨有作
高启（明代）

客身移宿浦云东，孤馆残灯与旧同。
夜静空江无落叶，雨声惊不似山中。
示慧忠偈
智威（唐代）

莫系念，念成生死河。轮回六趣海，无见出长波。
开元观陪杜大夫中元日观乐
戎昱（唐代）

今朝欢称玉京天，况值关东俗理年。舞态疑回紫阳女，

歌声似遏彩云仙。盘空双鹤惊几剑，洒砌三花度管弦。

落日香尘拥归骑，□风油幕动高烟。
偈颂十四首
释印肃（宋代）

一轮秋月映悲风，数和松音标此意。
因缘究竟莫劳神，时节到来无不备。
月下喜邢校书至自洛
李益（唐代）

天河夜未央，漫漫复苍苍。
重君远行至，及此明月光。
华星映衰柳，暗水入寒塘。
客心定何似，馀欢方自长。
送高舜穆宰瑞安
吴俨（明代）

尝闻陶隐居，烧丹白云岭。所志在神仙，不落死生境。

至今岭边人，相传事幽屏。出门见县吏，退避匿形影。

君今往治之，顺俗须清静。勿求上官知，而乃事威猛。

威猛民不堪，举目视前阱。譬如汲浅井，不烦用修绠。

又如煮小鲜，不烦用牛鼎。鼎大火易燔，绠长势难整。

清静两言中，味之觉隽永。
题草虫扇 其二
韩淲（宋代）

雨晴风细两翩翩，一枕庄周莫怅然。野落春光惊欲老，深情都付草虫边。
送彭开府往云中觐使君兄
卢纶（唐代）

一门三代贵，非是主恩偏。破虏山铭在，承家剑艺全。

夺旗貂帐侧，射虎雪林前。雁塞逢兄弟，云州发管弦。

冻河光带日，枯草净无烟。儒者曾修武，因贻上将篇。
海音诗
刘家谋（清代）

韩赵吴杨并隽才，一时职志让文开。鹭洲草罢瀛堧咏，已恨无人继福台。
次友人示诗集
姚勉（宋代）

锦江前日解征鞍，剩拟春衫准酒欢。
杜宇有声催客去，海棠无伴与谁看。
而今柳苍青春老，又是秧塍白水漫。
君欲相思须命驾，休言别别盍簪难。
顾楷翁归隐
周密（宋代）

广野穹林草树香，高人新赋远游章。二三千载无巢许，薇长西山几许长。
南湖书院
赵汝譡（宋代）

捍川始成邑，巡甸遂建都。
千载倚修堤，三吴达高涂。
卫军弛马倚，令尹司官湖。
濬中深有蓄，丰外坚无虞。
往昔水冒没，伤哉人愁吁。
雨常夏潦盈，旱必秋田枯。
民功念久隳，邦患諗预图。
忽惊华构敞，岂为从览娱。
溪落露鲂鲤，草长戏鸥凫。
丹霞出云表，翠巘亘天隅。
缅怀谢公言，希迹岩栖徒。
且复与闾里，共守桑府区。
记梦
周密（宋代）

刚风吹翠冰，倒景浮玄枢。萧台万八千，上有真仙居。

冰绡絅清气，宝笈龛琼书。至人青瑶冠，风动云霞裾。

顾我一笑粲，勺以青琳腴。泠冷彻昆崙，肝鬲生明珠。

玉童发清谣，引鹤开金铺。授我碧露笺，字字如琼琚。

跽受九拜起，云气随捲舒。灵文眩五色，奥语探皇初。

青高不可极，玄晤常集虚。玉苗日茂茂，珠蕊春如如。

天妙不费言，悟解超仙衢。飞楼入紫翠，笑语多天姝。

驯龙耕玉田，小凤扶金车。香满十二帘，春动红流苏。

脩栏瞰云雨，黄道通清都。忆昔游五城，十载才须臾。

正坐一念差，不觉秋尘污。华池涤凡髓，重佩三元符。

凛凛不可留，欲去还踟蹰。仰天发长啸，万窍皆笙竽。

约我更百年，来此骑鲸鱼。
思山居一十首·忆药苗
李德裕（唐代）

溪上药苗齐，丰茸正堪掇。皆能扶我寿，岂止坚肌骨。
味掩商山芝，英逾首阳蕨。岂如甘谷士，只得香泉啜。
依韵和唐彦猷华亭十咏·顾亭林
梅尧臣（宋代）

乡林空林木，不见古人居。
犹寻古人迹，更与古人疏。
昔为贤豪里，今作魑魅墟。
湖边夜秋月，光彩波上余。
送董亿朝奉
李复（宋代）

北游汗漫遗玄珠，烟愁雾泣啼芙蕖。
兴来便脱上方屐，归去重修繁露书。
一梦百年依幻宅，五湖千里御风舆。
家山芋栗应常熟，坐看朝三戏众狙。
悼亡安
韦居安（宋代）

视死如归不受污，今无彤管为伊书。
仓皇父子终天诀，菱角塘边孔氏居。
晓过花桥入宣州界四首 其一
杨万里（宋代）

路入宣城山便奇，苍虬活走绿鸾飞。诗人眼毒已先见，却旋褰云作翠帏。
南乡子 砧声
曹贞吉（清代）

霜信到边城。入梦龙沙万里程。秦女卷衣何限恨，凄清。

历历君秦空外声。

风急乱残更。乍密还疏似有情。想见红闺纤手怯，亭亭。

静倚朱栏待月明。
拨棹歌 其三十一
德诚（唐代）

虽慕求鱼不食鱼，网帘蓬户本空无。在世界，作凡夫，知闻祇是个毗卢。
送毅父弟知衡州
孔武仲（宋代）

浮云富贵本无情，出守衡阳地望清。
陇亩良田多乐岁，江山秀气入重城。
铃齐宴衎茶樽佚，棠荫优游狱讼平。
应念区区大梁客，朝衣颠倒趁鸡鸣。
许氏客
黄淳耀（明代）

江东猘儿勇如虎，身骑骏马手击鼓。朝冲强阵偃朱旗，暮奋雄谭摇白羽。

许家奴客草中来，飞髇猛射金甲开。一死为酬吴郡守，九泉不避孙文台。

君不见桥边豫子耸长剑，五起不成衣血溅。又不见河南小吏怀霜刀，阁中董卓怖欲逃。

此剑此刀不常有，阿瞒老死红颜手。
早秋言怀
田锡（宋代）

清秋江国有余暄，谢朓遗风称雅言。
帘下水亭人吏静，窗分竹雅簿书繁。
坐来幽蝶双飞过，吟次高梧一叶翻。
自笑无能蒞公事，将何才术报君恩。
海上用兵次萧申之韵五首 其四
童冀（明代）

干戈宁海峤，烽火复徐方。有诏徵司马，无书论乐羊。

人间徵布缕，阃外任膏粱。矫首天西望，烟云正渺茫。
徐和卿所居潘阆巷
韩淲（宋代）

知道逍遥巷里居，彼时此地复何如。岂无草木稀人迹，那有尘何污我书。

将鹤清狂应望海，骑驴颠倒想临湖。他年好事流传去，又说徐公旧隐庐。
三月晦登羊山望下邳
陆深（明代）

一年春色此登临，入望遥山紫翠深。二水帆樯风猎猎，半空楼翠昼阴阴。

何当开凿留形胜，不尽烟花自古今。直北风云最高处，极天关塞筑黄金。
淮楚春晚病中
杨冠卿（宋代）

绝塞驱驰有底忙，病余归思绕江乡。
雁飞不到楚天远，蝶梦可江春昼长。
满地香红初过雨，一帘风絮正斜阳。
愁边赖有新诗在，强劈吟笺付锦囊。
水仙子·游越福王府
乔吉（元代）

笙歌梦断蒺藜沙，罗绮香馀野菜花。乱云老树夕阳下，燕休寻王谢家，恨兴亡怒煞些鸣蛙。铺锦池埋荒甃，流杯亭堆破瓦，何处也繁华？
清平乐·蕙心堪怨
晏几道（宋代）

蕙心堪怨，也逐春风转。丹杏墙东当日见，幽会绿窗题遍。
眼中前事分明，可怜如梦难凭。都把旧时薄幸，只消今日无情。
采桑子·拨灯书尽红笺也
纳兰性德（清代）

拨灯书尽红笺也，依旧无聊。玉漏迢迢，梦里寒花隔玉箫。
几竿修竹三更雨，叶叶萧萧。分付秋潮，莫误双鱼到谢桥。
月夜黄姑滩露坐简山中一二知己
张釴（清代）

明河争无波，憩息爱幽境。良游值杪秋，佳趣心各领。

颓阳匿馀晖，微月扬清景。草中僧独归，烟际钟初静。

霜林飒有声，风壑悄多警。怅与赏心违，长谣一延颈。
再和雪韵
郑清之（宋代）

司冬已穷造父力，寒机堕指晓犹织。
长安贵人金屋娇，琉璃屏下方偃息。
穿窗入幕儿女笑，唤作杨花元不识。
明珠照乘月午夜，秋水连云天一色。
翻缟新诗出退之，撒盐戏语欺安石。
一寒最怜东郭士，履穿踵决行不得。
自喜犹为孔子徒，且学颜渊食炊墨。
残年
郭钰（元代）

久愁兵气涨秋林，不谓残年寇转深。四野天青烽火近，五更霜白鼓声沈。

金张富贵皆非旧，管乐人材不到今。江上米船看渐少，捷书未报更关心。
闻杨元极去国
高斯得（宋代）

倾厦难将一木支，微垣累疏亦何为。
凤凰本自翔千仞，不待区区夺我池。
去年七夕别陈五岳方伯于三山惠诗忽一周矣今七夕羁迹山阴倚其歌而和之
游朴（明代）

去岁三山一棹回，薇垣彩笔落崔嵬。蛟龙峡里惊涛转，鸟鹊桥边抱石来。

回首又逢牛女候，此身忽在越王台。如流日月催双鬓，何处幽怀得嗣开。
招乾昼上人宿话
齐己（唐代）

连夜因风雪，相留在寂寥。禅心谁指示，诗卷自焚烧。

语默邻寒漏，窗扉向早朝。天台若长往，还渡海门潮。
竹溪直院盛称起予草堂诗之善暇日览之多有可
刘克庄（宋代）

五字非容易，须曾断几茎。
身虽居破屋，人比作长城。
塞北李都尉，江东阮步兵。
编师攻不下，老将望而惊。
立帜骚坛峻，降旗敌垒平。
可怜秦系辈，浅陋欲争衡。
舟中和叶圣予三首
王柏（宋代）

云欲回风势，先埋逼晓山。
催程推路险，破冷觉杯悭。
帆腹欣初饱，篙师相对闲。
卧闻严子濑，只在片时间。
赠耘老弟韵
虞俦（宋代）

夜永青缸一点明，雨声著瓦似荷声。何人高卧西窗下，先觉凉从枕簟生。
句
韦奇（宋代）

拨灰煨芋子，带溼爇松枝。
梅花集句 其二○八
李龏（金朝）

积雪暮山寒，枝枝入肺肝。高风吹不尽，一半更须看。
寄西峰道士七首 其五
刘永之（明代）

夜礼珠衡佩玉锵，庆云低绕郁金章。空中鹤语神君至，睡鸭频添百和香。
焦山观音岩晚望用宋人赵冰壶韵
闵华（清代）

扪读冰壶句尚存，虚亭人坐水云昏。沙头一雁丛芦没，江上千峰落日吞。

扫叶深林逢白足，扶藤危磴引青猿。茫茫目送东流去，终古潺湲漱石根。
苕溪
贾安宅（宋代）

广苕山下有源深，发此清流去不浑。直抵太湖三百里，滔滔分入海天门。
忆秦娥·风萧萧
朱雍（宋代）

风萧萧。驿亭春信期春潮。期春潮。黄昏浮动，谁在江皋。碧云冉冉横溪桥。琼车未至馀香飘。馀香飘。一帘疏影，月在花梢。
题山寺
姚合（唐代）

千重山崦里，楼阁影参差。未暇寻僧院，先看置寺碑。

竹深行渐寻，石稳坐多时。古塔虫蛇善，阴廊鸟雀痴。

云开上界近，泉落下方迟。为爱青桐叶，因题满树诗。
演雅 其一
方岳（宋代）

蟏蛸网罗遗逸，离留劝课农桑。鸣蜩吸风饮露，反舌吹笙鼓簧。
题灵岩寺八景 其一 巢鹤岩
弘历（清代）

法定开山有鹤瑞，羽衣皓皓驻云峰。至今月白风清夕，仿佛东坡梦所逢。
西风
释文珦（宋代）

西风飋飋起松林，卷尽长空万里阴。
明月在天天似水，似余一片坐禅心。
送信丰詹丞并寄赣陈丞二首
赵蕃（宋代）

君见陈夫子，悬知问我能。
江鸥惯眠草，野雁怯逢矰。
矫首困疾首，折肱怀曲肱。
携家能有弟，托死岂无朋。
挽方倅景楫二首 其一
刘克庄（宋代）

上世曾通好，君尊昔托孤。初闻携一束，俄见赋三都。

皆谓终童隽，安知董相迂。秃翁老无力，爱助尚区区。
挽大行太皇太后三首 其三
刘摰（宋代）

夕月沈金殿，秋风冷玉衣。临当复明辟，忽自厌繁机。

药使来何暮，嵩呼数已非。孤臣恩未报，泣望国西畿。
宿灵鹫澜师房
释文珦（宋代）

清泉绕砌流，境界极深幽。
有客暂投宿，羡君长此留。
诗成云满磵，人静月当楼。
忽听清猨啸，南山山树秋。
发襄城寄曼叔
韩维（宋代）

别离何从生，乃生欢爱间。
一登君子堂，笑语十日连。
薄暮跃马去，飘忽如云烟。
毋言欢戚殊，世事举皆然。
偈颂一百三十三首 其一一二
释法薰（宋代）

从上佛祖逆风扬尘，后代儿孙日中迷路。却忆禾山老古锥，逢人偏道解打鼓。
读汉书四绝 其三
郑善夫（明代）

不及辽东管幼安，龙翔凤举出人间。东京窃笑三君辈，风节何禆末路难。
王侍守治生魂神徐提点
释居简（宋代）

日月何私等照临，坦然明白洞幽阴。其馀不信信诸己，所以无幽幽放心。

妖可击蛇惟笏在，河当娶妇遣巫沈。不知今夕复何夕，起我惩奸志怪吟。
铜官道中二首
陈造（宋代）

尽日巉岩峻陟，有时罢亚横陈。
看云不妨拄笏，耦耕定自知津。
薄命妾
曹邺（唐代）

薄命常恻恻，出门见南北。刘郎马蹄疾，何处去不得。

泪珠不可收，虫丝不可织。知君绿桑下，更有新相识。
答张大夫友兄
彭汝砺（宋代）

尘土无人慰病怀，篇章一见觉心开。风高昨夜冥鸿去，水涩何时画鹢来。

天上旧传公子贵，江东还见步兵才。老成合有言为赠，倚马相望故凤台。
苦寒行二首
张耒（宋代）

淮南苦寒不可度，积雪连山风倒树。
长淮冻绝鱼龙愁，哀鸿傍人飞不去。
雪中寒日无暖光，六龙瑟缩不肯骧。
老惫孤舟且复止，坚冰三尺厚于墙。
奉酬陈子善见柬韵并上王良与
张仲深（元代）

独上危楼百尺强，白沙翠竹迥相望。西江返照连虹影，南镇残山入雁行。

薄暮杖藜诗兴阔，深秋池馆酒尊香。客边清致凭谁遣，赖有王家玉雪郎。
衰柳
吴仁璧（唐代）

金风渐利露珠团，广陌长堤黛色残。

水殿狂游隋炀帝，一千馀里可堪看。
新夏
赵希迈（宋代）

四月寒犹在，日高常掩扉。
纵收风外絮，难暖客中衣。
新竹笋多瘦，残梢花最肥。
有情双燕子，能认旧巢归。
山行宿道院
萧兰皋（宋代）

终朝穿翠微，投暮叩松扉。
童子出相语，道人犹未归。
寻香温纸被，拂石弄金徽。
明发下山去，白云随马飞。
论诗绝句三十首 其十一
赵清瑞（清代）

旗亭遇小鬟，解诗胜老妪。馀音真绕梁，听唱黄河句。
秋夜北山精舍观体如师梵
刘长卿（唐代）

焚香奏仙呗，向夕遍空山。清切兼秋远，威仪对月闲。

静分岩响答，散逐海潮还。幸得风吹去，随人到世间。
卜算子
吕渭老（宋代）

得酒解愁烦，多病还疏酒。本是多情失意人，此味如何受。

沈醉且高歌，不饮心常有。守著残灯斗著眉，怎不腰肢瘦。
舶使王会溪太守赵见泰九日领客枉顾山中赋采
蒲寿宬（宋代）

龙山在何许，驱车故城东。
壮游值佳月，高怀激清风。
深知孟万年，独有柴桑翁。
至今佳传香，索之迷芳丛。
念奴娇（次韵范正之柳絮）
刘学箕（宋代）

水轩沙岸，午风轻、飘动一天晴雪。日色晶荧光眩眼，细逐游丝明灭。帘幕中间，楼台侧畔，浑是瑶瑛积。缀松黏竹，恍然如对三绝。

遥认仿佛飞花，花非还似，恼乱多情客。点染春衫无定度，又转沈香亭北。密密疏疏，斜斜整整，似雪难分别。坡仙不见，后人有口何说。
旅游
陆游（宋代）

本自无心落市朝，不妨随处狎渔樵。
螺青点出暮山色，石绿染成春浦潮。
县驿下时人语闹，寺楼倚处客魂消。
流年不贷君知否？素扇圃圃又可摇。
偶书
邹浩（宋代）

未始有回无不可，焉能□□亦何伤。得师虽晚犹堪救，万事纷纷付两忘。
茶亭
朱景玄（唐代）

静得尘埃外，茶芳小华山。此亭真寂寞，世路少人闲。